নীলাম্বর মুখোপাধ্যায়

নীলাম্বর মুখোপাধ্যায়  সি আই ই ( ৩ ডিসেম্বর ১৮৪২ – ১৯২০ )সুবোধ সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, প্রথম খণ্ড, সাহিত্য সংসদ, কলকাতা, নভেম্বর ২০১৩, পৃষ্ঠা ৩৭৪,  ছিলেন একজন প্রগতিশীল শিক্ষাবিদ এবং আইনজীবী যিনি কাশ্মীরের প্রধান বিচারপতি, কাশ্মীর রাজের অন্যতম মন্ত্রণাদাতা ও উপদেষ্টা পদে থেকে কাশ্মীরের অভাবনীয় উন্নয়নে বিশেষ ভূমিকা রাখেন। 
জন্ম ও প্রারম্ভিক জীবন
নীলাম্বর মুখোপাধ্যায়ের জন্ম ১৮৪২ খ্রিস্টাব্দের ৩ ডিসেম্বর  ব্রিটিশ ভারতের কলকাতার এক সম্ভ্রান্ত প্রগতিশীল পরিবারে। পিতা দেবনাথ মুখোপাধ্যায়। তাদের পৈতৃক নিবাস ছিল অবিভক্ত নদীয়া জেলার অধুনা  বাংলাদেশের কুষ্টিয়ায়। পরে তারা বাঁকুড়ার কাঠজুরিডাঙ্গায় স্থায়ী বাসস্থান 'মালতীকুঞ্জ'-এ স্থাপন করেন। তার কনিষ্ঠ ভ্রাতা ছিলেন ঋষিবর ( ১৮৫২ - ১৯৩৫)। তাদের বসবাস ছিল উত্তর কলকাতার হেদুয়া অঞ্চলে। তিনি কলকাতার সংস্কৃত কলেজ ও  প্রেসিডেন্সি কলেজে পড়াশোনা করেন। ১৮৬৫ খ্রিস্টাব্দে সংস্কৃত ভাষায় শীর্ষস্থান অধিকার করে এম.এ পাশ করেন। পরের বছরেই তিনি কলকাতা বিশ্ববিদ্যালয়ের বি.এল পাশ করেন। 

কর্মজীবন
আইন পাশের পর তিনি প্রথমে কলকাতা হাইকোর্টে ও পরে পাঞ্জাব চিফ কোর্টে ওকালতি করতে থাকেন।

কাশ্মীরে মহারাজ গুলাব সিংয়ের মৃত্যুর পর পুত্র রণবীর সিং (১৮৩০-১৮৮৫) রাজা হলে ব্রিটিশ সরকার কাশ্মীরের উন্নতির জন্য নীলাম্বর মুখোপাধ্যায়কে কাশ্মীর সরকারে নিয়োগ করার সুপারিশ করেন। ১৮৬৯ খ্রিস্টাব্দে নীলাম্বর কাশ্মীরের প্রধান বিচারপতি এবং রণবীর সিংহের অন্যতম মন্ত্রণাদাতা ও উপদেষ্টা পদে নিযুক্ত হন। নীলাম্বর সেখানে মধ্যযুগীয় শিক্ষা ব্যবস্থার অবসান ঘটিয়ে আধুনিক ও বিজ্ঞানভিত্তিক উচ্চশিক্ষার ব্যবস্থা করেন। তার উদ্যোগে স্কুল, কলেজ, বিজ্ঞান শিক্ষাকেন্দ্র, কারিগরি বিদ্যার কলেজ, পূর্তদফতর, কৃষিদপ্তর, উদ্ভিদবিদ্যা পঠনের কলেজ এবং সেই সাথে সুচিকিৎসার ব্যবস্থার জন্য হাসপাতাল বৈজ্ঞানিক গবেষণাকেন্দ্র স্থাপিত হয়। 
পাশ্চাত্য জ্ঞান-বিজ্ঞানের সঙ্গে কাশ্মীরি ছাত্রদের পরিচিত করানোর জন্য শ্রীনগরে ‘অনুবাদ কেন্দ্র’ স্থাপন করেন। ব্যবহারিক প্রয়োজনে বিদ্যুৎ উৎপাদনের জন্য স্থাপন করেন ‘মাহুরা পাওয়ার হাউস’। কাশ্মীরে শিক্ষকের অভাব দূর করতে কলকাতা থেকে বহু বাঙালি শিক্ষক, বিজ্ঞানী ও তাঁদের পরিবারদের নিয়ে যান কাশ্মীরে।

নীলাম্বর মুখোপাধ্যায়ের চেষ্টায় রণবীর সিংহের আমলে কাশ্মীরের রেশম শিল্পের বিশেষ উন্নতি হয়। প্রসঙ্গত, মধ্যযুগের শিল্প-সংস্কৃতির নামকরা কেন্দ্র বুখারা থেকে উপহার পাওয়া গুটিপোকার ডিম থেকে অতীতের কাশ্মীরে যে রেশম শিল্পের সূত্রপাত এবং প্রভূত সুনাম অর্জিত হয়েছিল তা মোগল আমল থেকেই অবলুপ্ত হতে থাকে। নীলাম্বর ১৮৭১ খ্রিস্টাব্দে
শিল্পটিকে ব্যক্তিগত মালিকানা থেকে কাশ্মীর রাজের একচেটিয়া অধিকারে আনেন। তিনি বিচারপতি কাজের সাথে এই দপ্তরের দায়িত্ব নেন। বাংলার মুর্শিদাবাদ ও নদীয়া থেকে বাইশজন রেশমগুটি বিশেষজ্ঞদের নিয়ে আসেন কাশ্মীরে। তার হাত ধরে কাশ্মীরে রেশম শিল্পের অভাবনীয় উন্নতি হয় এবং কর্মসংস্থান বৃদ্ধি পায়। ১৮৮৫ খ্রিস্টাব্দের মহারাজা রণবীরের মৃত্যুর পর ১৮৮৬ খ্রিস্টাব্দে চাকরি ছেড়ে কলকাতায় আসেন। তবে তার অনুজ ঋষিবর মুখোপাধ্যায় প্রধান বিচারপতি নিযুক্ত হন। নীলাম্বর কলকাতা মিউনিপ্যাল কর্পোরেশনের ভাইস-চেয়ারম্যান হয়ে বহুদিন অধিষ্ঠিত ছিলেন।

১৮৯৭ খ্রিস্টাব্দের সেপ্টেম্বরেস্বামী বিবেকানন্দ কাশ্মীর পরিভ্রমণে অনুজ ঋষিবরের আতিথ্য লাভ করেন  এবং দুই ভ্রাতা স্বামীজীর বিশেষ পরিচিত হন। ওই বছরের ৬ নভেম্বর নীলাম্বর মুখোপাধ্যায়ের কাছ থেকে ভাড়া নেওয়া বাগানবাড়ি- 'নীলাম্বর মুখার্জির বাগানবাড়ি'তে (যা বর্তমান পুরাতন মঠ নামে পরিচিত) স্বামীজী দুই ভাইকে অভিনন্দন জানান। 

স্বোপার্জিত অর্থে নীলাম্বর মুখোপাধ্যায় ১৯০২ খ্রিস্টাব্দে বাঁকুড়ার শুশুনিয়া পাহাড় সংলগ্ন লোকেপুরে নির্মাণ করেন বাগানবাড়ি- 'নীলাম্বর মঞ্জিল'।

মৃত্যু
১৯২০ খ্রিস্টাব্দে নীলাম্বর মুখোপাধ্যায়ের প্রয়াণের পর তার অনুজ ঋষিবর মুখোপাধ্যায় ১৯২২ খ্রিস্টাব্দে 'মালতীকুঞ্জ' ও 'নীলাম্বর মঞ্জিল' সহ সম্পত্তি বাঁকুড়া সম্মিলনী মেডিকেল কলেজে দান করেন। 

তথ্যসূত্র 

বিষয়শ্রেণী:১৮৪২-এ জন্ম
বিষয়শ্রেণী:১৯২০-এ মৃত্যু
বিষয়শ্রেণী:কলকাতা জেলার ব্যক্তি
বিষয়শ্রেণী:বাঙালি আইনজীবী
বিষয়শ্রেণী:ভারতীয় আইনজীবী
বিষয়শ্রেণী:বাঙালি শিক্ষাবিদ
বিষয়শ্রেণী:কুষ্টিয়া জেলার আইনজীবী
বিষয়শ্রেণী:১৯শ শতাব্দীর ভারতীয় আইনজীবী
বিষয়শ্রেণী:কলকাতা প্রেসিডেন্সি কলেজের প্রাক্তন শিক্ষার্থী